21. ΒΑΣΙΛΙΚΟΝ ΔΙΑΤΑΓΜΑ της 2/26 Αυγ. 1952 Περί εφαρμογής της διατάξεως του άρθρ. 4 του υπ’ αριθ. 2119/52 Νόμου. Έχοντες υπ’ όψιν τας διατάξεις του άρθρ. 4 του υπ’ αριθ. 2119/52 Νόμου «περί των δια λεωφορείων αυτοκινήτων συγκοινωνιών» ως και την γνώμην του Συμβουλίου της Επικρατείας, διατυπωθείσαν εν τω υπ’ αριθ. 562/52 πρακτικώ αυτού, προτάσει του Ημετέρου επί των Συγκοινωνιών Υπουργού απεφασίσαμεν και διατάσσομεν: Άρθρ.1.-Αι συνδέουσαι τας πρωτευούσας Νομών μετά των Αθηνών και Θεσσαλονίκης λεωφορειακαί γραμμαί χαρακτηρίζονται ως υπεραστικαί. Δια τον χαρακτηρισμόν των λοιπών υπεραστικών λεωφορειακών γραμμών ισχύουσιν αι διατάξεις του από 31.1.36 Β.Δ/τος. Άρθρ.2.-«Αστική Λεωφορειακή περιοχή δύναται να ορισθή: 1.Εις πόλεις εχούσας πραγματικόν πληθυσμόν κατά την τελευταίαν απογραφήν άνω των 20.000 κατοίκων ως και εις Πρωτευούσας Νομών εχούσας ως ανωτέρω πραγματικόν πληθυσμόν άνω των 10.000 κατοίκων. 2.Εις πόλεις χαρακτηρισθείσας ως τουριστικάς και εχούσας πραγματικόν πληθυσμόν κατά την τελευταίαν απογραφήν άνω των 7.000 κατοίκων. 3.Εις πόλεις εχούσας πραγματικόν πληθυσμόν κατά την τελευταίαν απογραφήν άνω των 10.000 κατοίκων, εις ας λόγω ιδρύσεως και λειτουργίας σοβαρών βιομηχανικών μονάδων απασχολούνται άνω των 2.000 εργαζομένων εις τας υπ’ όψιν βιομηχανικάς μονάδας, αυξηθέντος του πληθυσμού της πόλεως σημαντικώς». Το άρθρ. 2 τροποποιηθέν δια του άρθρ. 1 Β.Δ. 738 της 19/20 Σεπτ. 1961 (ΦΕΚ Α΄186), αντικατεστάθη ως άνω δια του άρθρου μόνου του Β.Δ. 1008 της 2/12 Δεκ. 1966 (ΦΕΚ Α΄273). Κατά τα λοιπά ισχύουσιν αι διατάξεις του από 31.3.36 Β.Δ/τος. Εις τον αυτόν επί των Συγκοινωνιών Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 